Aminoazidoen eta base nitrogenatuen anabolismoa\nLABURPENA: Atal honetan, erreakzio metabolikoetan sortzen diren beste gai batzuetatik aminoazidoak eta base nitrogenatuak sintetizatzeko izaki bizietan izaten diren prozesuak deskribatzen dira. Bi gai elkartu horiek proteinen biosintesirako balioko dute gero, eta baita azido nukleikoetan dagoen informazioa gordetzeko eta adierazteko ere.\nAminoazido bakoitzak bere sistema berezia du sintesia egiteko, baina den-denek hiru aitzindari dituzte: azido glutamikoa, azido pirubikoa eta azido 3-fosfoglizerikoa. Bestalde, base purikoen eta pirimidinikoen tasun kimiko desberdinak direla-eta, mota bakoitzak zeinek bere sintesi bidea du.ADNren bizkoizketaren, transkripzioaren eta itzulpenaren baitan biologiaren aldetik garrantzi handia duten erreakzio konplexuko segida gisa deskribatzen dira proteinen eta azido nukleikoen anabolismoak.\nProzesu horiek guztiek zerikusia dute genetikarekin, eta horiei esker gorde eta adieraz daiteke izaki bizien informazioa.\nAminoazidoak eta base nitrogenatuak sintetizatzeko behar diren elementu batzuk nola sortzen diren, ez besterik, agertzen da atal honetan.\nProteinen osagai izatea da aminoazidoen zeregin nagusia, proteinak funtsezko osagaiak direlarik organismoen erabidean (giharrek, adibidez, proteina kopuru handia izaten dute) eta funtzionamenduan (entzimak eta hormona batzuk); ez da harritzekoa, beraz, proteinen biosintesirako beharbeharrezkoa izatea aminoazidoak lortzea.\nGarbi dago izaki heterotrofoek proteinak lortzeko erabiltzen duten bidea zein den; proteinak irensten dituzte beren dietan, eta horri esker proteina horietatik aminoazidoak lortzen dituzte txegostearen ondoren. Hala ere, eta lehen begiratuan uste izan daitekeenaren kontra, izaki asko inoiz ez da proteinez elikatzen, edo oso kopuru txikian hartzen dituzte proteinak.\nAdibidez, intsektu xilofagoak, zura janez elikatzen direnak, alegia, edo loreetatik nektarra zurgatzen dutenak, ia gluzidoz besterik ez dira elikatzen.\nGerta daiteke baita ere ohiko dietan proteinak dauzkaten organismoek janari urrialdietan proteinarik ez hartzea. Adibidez, gizakiek, ezinbestean, laboreak,barazkiak eta fruituak jaten hasiko balira (eskura izanez gero, jakina), orduan oso proteina gutxi izango lukete eguneroko dietan.\nHala ere, gizaki gehienek ez dute proteina urritasun handirik (bai ordea pobrezian bizi den jende askok, goseak eta gaizki elikatuta), eta arestian aipatu ditugun intsektuek ez bide dute inongo arazorik bizirik irauteko. Beraz, pentsa daiteke metabolismoak badituela sistemak beste gai batzuk aminoazido bihurtzeko, aminoazidoentzako bide anabolikoak, alegia.\nAitzitik, eta gizakiengana itzulirik berriz, gerta daiteke elikaduran kaloria nahikoak izatea, eta hala ere proteina urritasunagatik gaixotasunak sortzea. Hala, zoritxarrez maizegi errepikatzen diren Hirugarren Munduko irudietan sabela oso handitua izan arren goseturik ez dauden haurrak agertzen dira; haur horiek Kwashiorkor-en sindromea dute (“ume baztertua”, Afrikako sartaldeko dialekto batean), proteinarik ia ez duen dietak sorturiko gaitza hain zuzen. Hori dela-eta galdera batzuk egin litezke: dietan proteinarik ez izateak zergatik sortzen ditu gaixotasunak? Proteina gabezia horrek zergatik du haurrengan eragin berezia? Erantzuna da aminoazido guztiak ez direla bide anabolikoen bidez sintetizagarriak, eta horieko batzuk, funtsezko aminoazidoak deritzenak hain zuzen, kanpotik hartu behar direla zuzenean. Gabezia horrek haurrengan du eragin handia, haurrak hazibidean direlako, eta, beraz, heldu batek baino askoz proteina gehiago behar dituztelako.\nFuntsezko aminoazidoak aldatu egiten dira organismo batetik bestera. Adibidez, izaki biziek erabiltzen dituzten hogei aminoazido motetatik gizakiak hamar hartu behar ditu kanpotik, eta bakterio mota batzuek, berriz, badituzte hamasei aminoazido ere funtsezkoak.\nHeterotrofoek aminoazidoen sorreran duten urritasuna berdinduko badute, aminoazido horiek sintetizatzeko gauza izango diren beste organismo batzuk existitu behar dira.\nOrganismo autotrofoek, beraz, aminoazido guztiak sortzeko sistemak izan behar dituzte.\nMetabolismoan parte hartzen duten beste molekula batzuek ez bezala, aminoazidoek nitrogenoa dute (-NH , edo talde aminoa).\n2 Nitrogeno hori beste erreakzio batzuek (proteinen katabolismo aerobioa) edo ani- + malien amonio ioiak (NH ) sortua da. Lan- 4 dareek, bakteriek eta onddoek kanpotik hartutako nitratoak eta nitritoak ere erabil ditzakete, eta horregatik bi gai horiek izaten dituzte ongarri kimikoek. Landare lekadunetan (ilarra edo babarruna, adibidez) gauza bitxi bat gertatzen da: gauza dira nitrogenoa atmosferatik zuzenean hartzeko, beren sustraietan bizi diren bakterio batzuez baliatzen baitira kimiosintesia egiteko, era horretan landareak nitrogenoa asimila ahal dezan.\nBi aminoazidok, metiotinak eta zisteinak, sufrea izaten dute gainera. Sufrea sulfatoetan eta tiosulfatoetan sortzen da, lurretan egoten diren gaiak dira horiek, eta ongarrien osagai ere izaten dira. Mikroorganismo batzuek oinarrizko sufrea erabiltzen dute, eta landare eta mikroorganismo batzuek, berriz, azido sulfhidrikoa (SH ).\n2 Asko dira aminoazido bakoitza sintetizatzeko aukera ematen duten bideak, eta aminoazido berarentzat aldaerak izaten diramaiz organismo mota desberdinetan. Hori dela eta, aminoazido bakoitzak sintetizatzeko erabiltzen duen bide jakina ezagutzea biokimikari espezialistei dagokion alorra da.\nHala ere, hiru gai elkartu hauetako bat hartzen dute sintesi guztiek abiapuntutzat: azido glutamikoa, azido pirubikoa eta azido 3-fosfoglizerikoa.Hiru aminoazido, lisina, isoleuzina eta zisteina, bi aitzindari desberdinetatik atera daitezke.- Azido glutamikotik abiatutako sintesia.\n(2. irudia) Bide hori erabiltzen da glutamina, arginina, lisina, prolina, azido aspartikoa, asparagina, treonina, metionina, isoleuzina eta zisteina egiteko.\nAzido glutamikoa zetoazido batek -zetoglutarikoak- amonioarekin egiten duen erreakziotik sortzen da. Glutamato-deshidrogenasa da erreakzio hori katalizatzen duen entzima, koentzima gisa elektroi-eramaile bat erabiltzen duena; landareetan NADP + izaten da, etabeste organismo batzuetan, berriz, NAD +edo NADP +. Sintesi bide hori erabiltzen duten molekula guztien aitzindaritzat balio izaten du gero aminoazido horrek (2. irudia).\nAzido pirubikotik abiaturiko sintesia (3. irudia) Bide horretatik egiten dira lisina, alanina, balina, leuzina, isoleuzina, triptofanoa, fenilanina eta tirosina.Erreakzioetan parte hartzen du orobat azido glutamikoak, azido pirubikoari uzten diola bere amino taldea. Azido glutamikoa azido zetoglutariko bihurtzen da, eta azido pirubikoak aminoazido bat sortzen du.Azido 3-fosfoglizerikotik abiaturiko sintesia (4. irudia) Serina, glizina eta zisteina lortzeko balio du. Erreakzio horretan azido glutamikoa amino taldeen emailea da, gero azido zetoglutariko izatera pasatzen da, eta azido 3-fosfoglizerikoa serina bihurtzen da.\nZisteina egiterakoan, sufrea beste aminoazido batetik dator, metiotinatik.Aminoazidoak ez dira proteinen biosintesirako bakarrik erabiltzen; orobat dira biologiaren aldetik interesgarriak diren beste gai askoren aitzindari (1. taula).\nAzido nukleikoen anabolismoa\nAzido nukleikoak nukleotidoz osatuak dira, eta nukleotidoak, berriz, azukre batez (pentosa), fosfato multzo batez eta base nitrogenatu batez.\nAzido nukleikoen eta beste gai batzuen txegostetik datozen kanpoko gai elkartu horiez gainera, izaki autotrofoek eta heterotrofoek badituzte bide metabolikoak gai elkartu horiek berak sortzeko.Pentosa gluzidoen anabolismo bideetatik lortzen da, eta azido fosforikoa, berriz, kanpotik etortzen da edo beste erreakzio metaboliko batzuen bigarren mailako produktu gisa berreskuratzen da. Arazoa, beraz, base nitrogenatuak lortzea da; base horiek, aminoazidoen kasuan bezala, nitrogenoa dutelako.\nBestelakoa da, bistan da, base pirimidinikoak eta purikoak lortzeko sistema, batzuek eraztun bakarra baitute, eta besteek, aldiz, bi. Bi kasu horietan nukleotido osoak sintetizatzen dira, eta ez banakako base nitrogenatuak.- Base purikoen anabolismoa (5. irudia).\nOso prozesu konplexua da hori, pentosa fosforilatu batekin -erribosa-5-fosfatoa- hasten dena. Gai horrek ATP batetik datozen bi multzo fostato beretzen ditu, ATPa AMP izatera pasatzen delarik; gainera, glutamina aminoazidotik datozen amino multzoak beretuz joaten da hurrenez hurren, eta baita glizina molekula oso bat ere, azkenean azidoinosinikoa sortzen dela. Gai hori da adenosin monofosfatoa (AMP) eta guanosin monofosfatoa (GMP) ekoizteko basea, horiek biek gero ATPren fosfato gehiago beretu ditzaketela, eta beste ATP edo GTP bilakatu.- Base piramidinikoen anabolismoa (6. irudia) Kasu honetan, sintesiaren hasieran azido karbamil fosforikoa sortzen da, glutaminatik abiaturik, erreakzio honen bidez:Azido karbamil-fosforikoa azido aspartikoari elkartzen zaio, eta, hainbat eraldaketaren ondoren, azido orotikoa ematen du.\nAzido orotikoa uridin monofosfatoaren (UMP) aitzindari zuzena da, ATPren fosfatoak beretuz azido hori UTP bihur daitekeela.\nUTP zitidin trifosfatoaren aitzindaria da.\nUridin monofosfatoa desoxiuridin monofosfato bihur daiteke (haren erribosa desoxirribosa bihur daitekeela), eta desoxiuridin monofosfatoa desoxitimidin monofosfatoaren (dTMP) aitzindaria da; horrek ATPren fosfatoak hartzen ditu eta desoxitimidin trifosfato (dTTP) bihurtzen da, ADNren nukleotido hain zuzen.ADNrako behar diren nukleotido guztiak lor daitezke aurrekoak desoxirribonukleotido bihurturik, desoxirribosak hartzen duenean erribosaren lekua.


Kultur sormena bultzatzeko diru-laguntzak: Ikertu, proiektu eta prototipoen aldez aurreko diseinuaren sortze-prozesuak (2019) - Eusko Jaurlaritza\nDiruz lagunduko diren proiektuetatik behintzat hiruk 30 urtetik beherakoek idatzitakoak izan behar dute, eta behintzat lauk emakumeek idatzitakoak.\nModalitate honetara 48.00 euro bideratuko dira, eta hamabi diru-laguntzatan banatuko da, bakoitza 4.000 eurokoa.\nb) Gainerako % 50 2020ko urtarrilaren 1etik aurrera ordainduko da, sormen prozesuaren txostena eta egindako sormen edo prototipoaren euskarri bisuala bidali eta gero.\nEzin dute diru-laguntzarik lortu modalitate honetan, 2018. urtean kultura arloko sormen lanetarako deialdian IKERTU modalitatean diru-laguntza lortu zuten pertsonek.\nEskabideak modalitate bat baino gehiagotan eskatuz gero honela jokatuko da: sarrera-erregistroaren arabera aurkeztutako lehenari dagokion modalitatean aurkeztutakoak kontuan hartuko dira; horrez gain dagokion modalitatean lehenik eta bigarrenik iritsitakoak bakarrik onartuko dira.\nEskatzaileak bakarrik aurkeztu daitezke Kultura Sorkuntza deialdiaren modalitate batera (antzerki testuak, gidoi zinematografikoak, musika-konposaketak, ikertu, ipuin eta nobela laburrak eta koreografiak)\nLaburpen-fitxa (pdf , 974.03 KB)


Gipuzkoako banakako Erlojupeko Txapelketa jokatu dute Alegian | EHK\nGipuzkoako banakako Erlojupeko Txapelketa jokatu dute Alegian\nby ehkirola eus | 2020/09/22\nArgazkiak: Euskadiko Txirrindularitza Federazioa\nGizonezkoen junior mailakoak izan dira lehenengoak parte hartzen, 10:00etan hasita, eta 18,5 kilometro egin dituzte. Asier Pozo izan zen txapelduna, 24 minutu eta 20 segundoko denborarekin. Bi segundo gehiago behar izan zituen Daniel Casaisek ibilbidea osatzeko, eta hirugarren postua Enekoitz Azparrenek eskuratu zuen.\nGeroago, emakumezkoen proban junior eta 23 urtez azpiko mailetakoak aritu ziren, 11:00etatik aurrera, eta gizonezkoen junior mailakoen antzera hauek ere 18,5 kilometro egin zituzten.\nEmakumezkoen junior mailan, Garazi Estebez aretxabaletarrak ezarri zuen denborarik onena. Bigarren beste aretxabaletar bat sailkatu zen: Xubane Garai. 29 minutu eta 20 segundo behar izan zituen Estebezek 18 kilometroko ibilbidea egiteko eta Garaik, berriz, bederatzi minutu gehiago. Hirugarrena Arene Etxarri izan zen (29´42´´), podiuma osatuz.\nEmakumezkoen 23 urtez azpiko lasterketan, Naia Amondarainek eskuratu zuen garaipena, 27 minutu eta 36 segunduko denbora eginda. Atzetik, bigarren sailkatu da Eukene Larrarte eta hirugarren Usoa Ostolaza.\nGizonezkoen elite eta 23 urtez azpiko mailetakoak 12:15ean hasi ziren eta hauek ordea 25 kilometro ibilbideari aurre egin behar izan zioten. Elite mailan, Txomin Osoro nagusitu zen, eta 23 urtez azpikoetan aldiz, Xabier Mikel Azparrenek lortu zuen garaipena.\n23 urte azpikoak\nNaia Amondarain – 00:27:36\nEukene Larrarte – 00:27:58\nUsoa Ostolaza – 00:28:04\nGarazi Estevez – 00:29:20\nXubane Garai – 00:29:29\nArene Etxarri – 00:29:42\nLur Zufiria – 00:30:22\nKattalin Iriondo – 00:31:17\nAmaia Zamora – 00:32:40\nNaia Mangas – 00:34:57\nXabier Mikel Azparren – 00:30:19\nXabier Isasa – 00:31:03\nMikel Mujika – 00:31:51\nXabier Berasategi – 00:32:06\nJon Arakama – 00:32:52\nAsier Azkarate – 00:33:07\nIñaki Diaz – 00:33:40\nMikel Berasategi – 00:33:49\nIñigo Eizagirre – 00:34:21\nAndoni Azkarate – 00:34:36\nAimar Aiestaran – 00:34:51\nAsier Pozo – 00:24:20-380\nDaniel Casais – 00:24:22-730a\nEnekoitz Azparren – 00:24:23-290a\nBeñat Carbayeda – 00:24:39\nAimar Erostarbe – 00:24:47\nKimetz Etxabe – 00:25:08\nHaimar Etxeberria – 00:25:33\nArkaitz Garmendia – 00:25:42\nImanol Morales – 00:25:43\nIñaki Errazquin – 00:25:44\nUnai Cueva – 00:25:56\nUnai Zubeldia – 00:26:00\nUnax Iztueta – 00:26:12\nAitor Agirre – 00:26:47\nNicolas Alustiza – 00:26:49\nTxomin Osoro – 00:32:42\nZiklo-kros probarik ez da egingo Beasainen\nPandemiaren bilakaeraren ondorioz, Beasaingo Ziklo-Kros Sari Nagusiaren seigarren edizioa bertan behera gelditu da\nSimon Carrek irabazi du Ordiziako 97. Klasika\nAtzetik Murphy, Anacona eta Cepeda helmugaratu dira. Unai Cuadrado, lehen euskal herritarra, bosgarren izan da


EDLS- European Days of Local Solidarity ekimenaren III edizioa\nAzaroaren 8an, tokiko agintariek genero berdintasunaren eta sexu dibertsitatearen aldeko politika publikoak sendotzeko lanean duten eginkizunari buruzko jardunaldi bat antolatu dute Euskal Fondoak eta Getxoko Udalak\nEDLS-European Days of Local Solidarity izeneko ekimena PLATFORMAk sustatzen du Europar Batzordearen laguntzaz. PLATFORMA Europako hiri eta erregioen sarea da, hezkuntza globalean eta nazioarteko lankidetzan aktiboki parte hartzen duten hiri eta erregioen sarea, alegia.\nEDLS eskualde eta nazio mailako jardueren kanpaina da, modu autonomoan antolatutako jarduerak izaten dira eta lankidetza deszentralizatuak agenda globalean zeresan handia izan behar duela uste dute, herritarrak informatu eta hitzeman beharra baitago, tokiko erronkak eta helburu globalak lotzeko.\nHorretarako, toki agintarien eta herritarren aldetik Garapen Iraunkorraren aldeko 2030 Agendaren kontzientzia hartzea bultzatzeko asmoa dago. Agenda hori Nazio Batuen Biltzar Nagusiak ezarri zuen 2015eko irailean eta asmoa da agenda osatzen duten garapen iraunkorreko 17 helburuak (GIH) eta 169 jomugak lortzearekin zerikusia duten ekimenei bultzada ematea.\n2018ko hirugarren edizio honetan, Euskal Fondoak, PLATFORMAk eta Getxoko Udalak jardunaldi hau antolatu dute Euskal Herrian 5. GIHa zabaldu eta bultzatu nahian (generoen arteko berdintasuna lortzea eta emakumezko eta neska guztiak ahalduntzea), betiere giza eskubideak bereziki nabarmenduz.\nBota begirada bat egitarauari eta parte hartu ezazu!


Esku-hartze sindikala lan istripuen aurrean — Manu Robles Arangiz Fundazioa\nLan Osasunerako Materiala saileko laugarren liburuxka argitaratu berri dugu. “Esku-hartze sindikala lan istripuen aurrean” izenarekin, lan bat garatzen saiatu gara, delegatuek jakin dezaten zer pauso eman behar diren lan istripu bat aurrez prebenitzeko eta, lan istripua gertatzekotan, nola jokatu behar den.\nLiburuxka osoa irakurri\nEnpresetako prebentziorik ezaren ondorioz eta, batez ere, lan-merkatuko kolokatasunaren ondorioz, urtero milatik gora istripu gertatzen dira Hego Euskal Herrian. Lan istripuak dakarren osasun-galerak ondorio konponezinak eragiten dizkio langileari, aldi baterako edo betirako ezgaitzen baitute, eta zenbaitetan, heriotza ere eragiten diote.\nGaur egungo abagune honetan, etengabe ari dira lan eta gizarte arloko eskubideak murrizten, eta horrek ere langileriaren lan osasuna eta segurtasuna kaltetu ditu. Enpresak, izan ere, arlo horretako inbertsioak ari dira nabarmen murrizten, eta, administrazioek, aldi berean, izugarrizko murrizketak egiten jarraitzen dute lan-osasunera bideratzen diren aurrekontuetako kontusailetan.\nAltueratik erortzea, makinek langileak harrapatzea, lan-baldintzek eragindako bihotzekoak, auto-istripuetan edo in itinere hildako pertsonak, produktu kimikoek eta/edo amiantoak eragindako minbiziak, arazo psikosozialetatik datozen gaixotasunak… Kasuak ugariak baino ugariagoak dira, eta horrek agerian uzten du zernolako gabeziak dauden gure lantoki askotako lan osasunean eta segurtasunean.\nEnplegu seguru eta osasungarrirako eskubidea aldarrikatu behar dugu, horrek aldi berean jende guztiarentzako lan eta bizi baldintza duinak ahalbidetu ditzan\nEkintza sindikal eraginkorra behar da, arriskuak desagertu edo ahalik eta gehien murriztuko badira. Hau da, lan osasuna agenda sindikalean txertatu beharra dago. Horrenbestez, kolokatasuna salatu beharra dago; salatu ere, ez dagoela segurtasun neurririk; erabiltzen diren segurtasun neurriak eta inbertitzen diren bitartekoak ez direla eraginkorrak edo ez direla nahikoak, eta proposamenak eta alternatibak landu behar direla.\nGida honek, beraz, horretan lagundu nahi du. Horrela, “Esku-hartze sindikala lan istripuen aurrean” izenarekin, lan bat garatzen saiatu gara, delegatuek jakin dezaten zer pauso eman behar diren lan istripu bat aurrez prebenitzeko eta, lan istripua gertatzekotan, nola jokatu behar den.\nHortaz, prebentzio lana abiapuntu hartuta, eta borroka eta mobilizazioa bidelagun direla, guztiz bitarteko beharrezkoak baitira, aldarrikapen historiko hau bultzatu beharra daukagu: hots, enplegu seguru eta osasungarrirako eskubidea aldarrikatu behar dugu, horrek aldi berean jende guztiarentzako lan eta bizi baldintza duinak ahalbidetu ditzan.


Lehen muztioarekin topa XVI. Sagar Uzta ospatzeko. - Sagardoaren Lurraldea\nLehen muztioarekin topa XVI. Sagar Uzta ospatzeko.\nIra 25, 2016 Sailkatu gabea 0 comments\nSagar Uztak hamaseigarren edizioa bete du aurten dolaretako lanen hasiera ospatzeko eta sagarraren eta sagardoaren kulturan oinarrituriko jarduera ugari izan dira Astigarragan.\nSagarra eta sagardoa protagonistak izan dira gaur Astigarragan. Urtero bezala, Foruen Plazan sagarraren azoka, sagardo dastaketa eta 2016 uztako lehen muztioaren elaborazioa izan dira, dolarean bertan muztioaren usadiozko elaborazio prozesua erakutsi delarik: kirikoketa, pisoiekin sagarra jotzea, txalaparta eta ekoiztutako muztioaren dastaketa topa! eginez.\nHarrera bikaina izan dute XVI. Sagar Uzta 2016 ospatzeko antolaturiko jarduerek, besteak beste: familientzako Euskadiko Museo Enogastronomikoetako sagar tarta tailerrak (25 parte-hartzaile), sagardo dastaketak (12 sagardogile), IX. Sagar Uzta argazki rallyak (20 parte-hartzaile), etab. Azpimarratzekoa izan da VIII. Kizki Eguna, 527 kizki-lagun elkartzea lortu baitu une berean kizkiarekin sagarrak jasotzen, orain arte lortutako marka hoberena delarik. Bestalde, herrien arteko Marmitako Lehiaketa ospatu da eta beren sukaldaritza dohaiak erakutsi ostean, Goizueta suertatu da irabazle. Bestalde, Astigarraga izan da irabazle arratsaldean ospatutako herrien arteko “sagargintzaz” desafioan.\nHonetaz gain, oso harrera ona izan dute aurreko egunetan ospatu diren jarduerek, besteak beste: sagarren eratorriekin egindako pintxo-poteak eta III. Sagardobide Erronkak, non lehia gogorraren ostean, Ipintza sagardotegia izan zen erronka irabazi zuena 1:22:34 denborarekin.\nXVI. Sagar Uzta 2016ko argazkiak eskuratu


COVID-19aren hedapenaren kontrako neurriak | Surne\n1.Telelana ahal den postuetan.\nTelelanaren lehentasunaren irismena eta esanahia zehaztea: derrigortasuna vs. komenigarritasuna, iraupena eta baldintzak.\n2.Kutsapenak prebenitzeko neurriak.\nDetekzio- edo diagnostiko-testa egiteko aukera baloratzea, eta baita tenperatura hartzeko edo osasunari buruzko galdetegiak egiteko aukera ere baloratzea, horren bidez kutsapen-arriskua lantokietan murrizteko. Hori guztia baldintza jakin batzuetan (langileei ezarri lekiekeen derrigortasuna espresuki aztertuz, datuen pribatutasunetik eta haien tratamendutik ondorioztatzen diren eskubideak kontuan hartuz).\n3.Kutsapenik gertatuz gero jarduteko neurriak.\nKutsapenen detekzio edo susmoen aurrean jarduteko protokolo bat ezartzea (kasu posibleak, probableak, egiaztatuak edo infektatuekiko lotura estuarekin) eta jarduerarekin horrelako egoeretan jarraitzeko planak.\n4.Bulegotara sartzeko, bertan egoteko eta hortik irteteko neurriak.\nLantokietako sarrera, irteera eta egonaldia antolatzea (txandak ezartzeko aukera, ordutegi malgua, txandakako presentziako sistemak, lantokietara modu mailakatuan sartzea eta hortik horrela irtetea, txandak aldi berean elkartzea saihestuz, eta abar.).\nAntolakuntzazko neurriak hartzea pertsonen arteko kontaktua minimizatzeko (bilera eta ekitaldi presentzialen ordez bide telematikoak erabiltzea) eta segurtasun-distantzia mantentzen dela segurtatzea (lanpostuen antolaketa espaziala, pertsonen zirkulazioaren antolaketa, aforo mugatuak eta eremu komunen erabilera mailakatua, babes-pantailak jartzea, eta abar.).\n6.Babes pertsonaleko neurriak.\nBabes pertsonaleko neurriak baloratzea eta norbera babesteko ekipamenduak ematea (adibidez: musukoak edo eskularruak ematea egokia ote den modu espezifikoan aztertuz), hala dagokionean, kutsapenak prebenitzeko.\n7.Higiene pertsonaleko eta garbiketarako neurriak.\nHigiene pertsonaleko neurriak eta lantokietako garbiketa indartzea (beharrezkoak diren produktuak hornituz), hondakinen kudeaketa barne sartuta.\n8.Kolektibo berezientzako neurriak.\nKolektibo berezientzako neurri konkretuak ezartzeko aukera (bereziki sentiberak diren langileak edo arriskua duten kolektiboekin bizi direnak, kontziliazio-beharrak dituztenak, eta abar.).\n9. Segurtasun-neurriak bidaia eta joan-etorrietan.\nJoan-etorri eta bidaietan hartu beharreko segurtasun- eta prebentzio-neurriak aztertzea. Garraiabide seguruen erabilera sustatzea.\n10.Parte-hartzea, informazioa eta prestakuntza.\nLaneko arriskuen prebentziorako zerbitzuek, barneko segurtasun- eta osasun-organoek, datuen babeserako ordezkariek eta langileen legezko ordezkariek legean eta modu konbentzionalean aurreikusitako moduan parte hartzea, eta baita langileek ere, haientzako informazioaren eta haien prestakuntzaren bitartez.\nSurnen arau hauek ezarri ditugu edonorentzat eskuragarri dauden gomendio eta informazio ofizialetan oinarrituta. Hemen eskura dezakezu informaziorako esteken zerrenda, gaztelaniaz.\nPuedes visualizar esta información y los links a la información en formato PDF en el sigueinte link.


ICCCPO-ren (Haur Minbizidunen Guraso Erakundeen Nazioarteko Konfederazioa) ekimenez,otsailaren 15-ean , Haur Minbizidunaren Nazioarteko eguna ospatzen da.\nHaur minbizia eta bere ondorioz haur nahiz familiek bizi duten egoeraren berri eman gizarteari, bere elkartasuna lortu nahiean.\nHaur minbiziaren eta bere familiaren bizi kalitatea hobetzearren elkarteek egiten duten lana ezagutzera eman.\nGurasoen elkarteetatik, haur minbizidunen eta bere familien aldarrikapen eta beharrak ezagutzera eman.\nBoluntario eta laguntzaile berriak lortu.


ORIENTASALLE - La Salle Bilbao\nHome » ORIENTASALLE\nJoan den larunbatean, hilak 18, ORIENTASALLE Batxilergoko I. Orientazio Jardunaldia egin genuen ikastetxean.\nBatxilergoko 1. eta 2. mailako ikasleei zuzenduta, etorkizunerako orientazio eta bereizketa prozesuan laguntzeko asmoz, testigantza aberasgarriz eta oso baliotsuz betetako goiz zoragarria bizi ahal izan genuen. Gure gazteentzat aukera bikaina izan zen ilusio handiz ikastetxera hurbildu ziren gure familien gurasoei eta ikasle ohiei entzutea. Horiek guztiak, ilusio osoz etorri ziren beren esperientzia eta aholkuak helarazteko, etorkizunerako baliotsua izango direlakoan. Hasieran, ikasle ohiek, mahai-inguruaren formatuan, oso hurbiletik kontatu zuten beren unibertsitate-esperientzia, eta nola bizi izan zuten ikastetxetik unibertsitatera igarotze hori, gure ikasleak gero eta hurbilago baitaude. Erabakia hartzeko euren prozesua nolakoa izan zen ere azaldu zieten, baita aholkuen garrantzia baita erratzeko aukeraren aurrean izandako lasaitasuna ere. Pozgarria izan zen orain dela gutxi arte gure artean egon zirenak berriro ikustea, eta egiaztatzea zein nagusiak diren eta zein ondo adierazten eta transmititzen dituzten euren bizipenak.\nKafea hartzeko eta pastaren bat jateko atsedenaldi labur bat egin ondoren, bigarren une batean, ikastetxeko gurasoak izan ziren (baita andereñoren bat ere), lau txokotan banatuta, jakintza-adarren arabera, goi-mailako ikasketak amaitu zituztenetik izan duten esperientzia profesionala kontatzeko. Elkarrizketa giroan, galderekin eta erantzunekin, lan eta lanbide mundu hori hurbiltzea ere lortu zuten; gure ikasleei orain pixka bat urrunago geratzen zaien arren, horrek ere interesatzen eta kezkatzen dien zerbait da. Eta beste luxu handi bat izan zen haiek guztiak kontatu ahal izatea, beren ilusio guztiarekin, gure neska-mutilekin konektatzea lortu baitzuten haien esperientzia aberatsa transmititzeko.\nAzken batean, batzuen eta besteen artean aparteko giroa lortu genuen, hurbila eta oso atsegina; horrek sentsazio oso positiboa utzi zigun, eta etorkizunean ere horrelako ekimenak ospatzen jarraitzera animatu gintuen. Beste behin ere egiaztatu dugu gure altxorrik baliotsuena pertsonak zaretela: familiak, ikasleak eta ikasle ohiak… Eskerrik asko bihotz-bihotzez!\nIdazlea: Jon Arana, Batxilergoko zuzendari akademikoa.


Parte hartze handia Usurbilgo Gure Esku Dagok antolatutako ‘Ehuntze Egunean’ | Usurbildarrak aurrera\n← Kilometroak 2015ek antolatuta larunbatean “Aamen Bea, gure sagardotegiya” antzerkia Sutegin\nMaiatzaren 17an XXXIV. Sagardo Eguna ospatuko da Usurbilen →\nParte hartze handia Usurbilgo Gure Esku Dagok antolatutako ‘Ehuntze Egunean’\nEkainaren 21ean Euskal Herriko hiriburuetan erabakitze eskubidearen inguruan burutuko diren ekimenak girotze aldera, pasa den larunbatean Usurbilgo Gure Esku Dagok “Ehuntze Eguna” antolatu zuen Usurbilen.\nHerritar ugari gerturatu zen goizeko 11:00etarako Mikel Laboa plazara. Usurbildarrak oihal zatiak margotzen eta josten aritu ziren, taldeetan banatuta. Erabakitze eskubidearen aldeko mezuak ohialetan isladaturik geratu ziren. Ondoren, 14:30ak inguruan herri bazkaria egin zen Askatasuna plazan.\nJarraian argazki eta bideoak:


Ezagupen soziologikoaren egituraketa (I) - Elhuyar Aldizkaria\nHasiera » Erreportajeak » Ezagupen soziologikoaren egituraketa (I)\n1996/01/01 103. zenbakia\nXVIII. mendeko Ilustrazioak izan ere, indarrean zegoen gizarte-egiturari buruzko kritika natur zientzietatik eratorritako giro eta eredu zientifikoaren bidez irakasten zuen. Beraz, pentsaera horrek helburu iraultzailea eta zientifikoa biltzen zituen. XVIII. mendeko pentsalariek gizakia perfektua zela sinesten zuten eta beren garaiko gizarteak jartzen zituen zentzugabeko oztopo guztien aurka zeuden; horiek baztertu beharra zegoen eta beraien artean, zer esanik ez, Eliza katolikoak defendatutako filosofia eta pentsaera eskolastikoa zegoen.\nHorregatik, Ilustrazioa ohizko filosofiaren etsaitzat hartu zen eta horrekin batera, Ertaroan nagusi zen munduari buruzko irizpide itxi eta dogmatikoa gainditu nahi izan zen. Beraz, sortutako pentsaera-mota hori egunez egun berritu eta eztabaidatu behar den zerbait da eta aurkikuntza berriek aldez aurretik hartutako jarrerak edo onartutako ondorioak baieztatu ala ukatuko lituzkete.\nHori guztia dela eta, soziologian hasiera-hasieratik bi adar nagusi agertzen dira. Alde batetik, gizartearen ikerketan Newtonek eta beste zenbait zientzilarik natur zientzietan erabilitako metodologia erabili nahi izatea eta bestetik, indarrean zegoen gizarte ereduarekiko zerbait iraultzaile eta berritzailea izan. Bi adar horietan oinarrituz, bi soziologia-mota agertuko dira hasiera-hasieratik eta XIX. mendean sortutakoek gaur arte iraungo dute: lehena ordena-soziologikoa deritzonean oinarrituta eta horretan natur zientzietako eredu zientifikoak lehentasuna du eta bigarrena iraultza-soziologikoa deitutakoa, azterbide zientifikoa erabiliz, gizartearen aldakuntza nagusi delarik.\nSoziologiaren hastapen horretan Saint-Simongo kondea aipatu behar dugu aitzindari gisa. Pentsalari guztiak ordea, ez dira iritzi berekoak eta Auguste Comte jotzen dute aitzindaritzat, berak garatu zuelakoan soziologiari dagokion ahalmen sistematzailea. Horien iritziz, Saint-Simon jenio handiko gizona eta Comte-ren bultzatzaile baino ez da. Kontrakoa diotenen artean besteak beste, Proudhon dago; bere ustez, soziologiaren benetako aitzindaria Saint-Simon da eta esaterako, gizarte-klaseen inguruko hastapen batzuk Saint-Simon-i zor zaizkiola defendatzen du.\nSaint-Simongo kondearen benetako izena Claude Henri de Rouvroy. Parisen jaio zen 1760an. 1803tik hasi zen nabarmentzen bere etorri intelektuala eta urte horretan Ginebrako biztanle baten eskutitzak izeneko lana argitaratu zuen. Lan horren atzetik beste batzuk kaleratu zituen eta, bere diru guztia xahutu ondoren, 1823an tiro batez bere burua hiltzen saiatu zen; zorionez ez zuen lortu eta 1825ean hil zen arte, lanean segitu zuen, oinarrizko ekarpen asko eginez.\nSaint-Simon-engan beste inorengan baino nabarmenagoak dira soziologiaren hastapenaren kontraesanak, joera iraultzailearen eta kontserbatzailearen artekoak. Hori dela eta, era guztietako kontzeptuak aurki daitezke bere ikerlanetan, hala nola, klase borroka, panteismoa, eskulanaren eta lan intelektualaren goraipamena, langileen demokratizismoa, bakezaletasuna, zientzizaletasuna eta abar. Beraz, iturri oparo horretan era desberdinetako pentsalariek edatea erabat normala da. Saint-Simon-en ekarpena hortaz, dohain normaltzat jo behar dugu.\nOinarrizko ekarpen horien artean etorkizunean berezko pisua izango zuen planteamendua dago: bere ondorengo mendebaldeko soziologiaren eztabaidarako gaiak postulatzea eta gizarte industrializatuaren arazoak mahai gainean ipintzea, hain zuzen. Horrez gain, gizartea ikertzeko metodo zientifikoaren posibilitatea onartzea eta arlo horretan metodo positibistaren oinarria ezartzea berari zor zaio.\nNapoleonen garaia iragan ondoren, Europa osoan Frantziako Iraultzak hedatu zituen ideien kontrako erreakzioa altxatu zen, hots, aurreko egoerara itzultzeko gogoa, antzinako erregimena berreskuratzeko gura. Itzultze politiko horren islada ideologi arlora ere iritsi zen eta iraultzaren aurkako korronte sendoa plazaratu zen. Pentsaera kontrairaultzailearen aztergaiak ordena, egonkortasuna, agintaritza, ohitura, legea, ikurra, etab. izan ziren.\nErreakzio horren gibelean besteak beste, antzinako erregimenaren egonkortasun politikoaren galera eta horrek eragin zuen Eliza eta monarkiaren arteko erlazioaren haustura aurkitzen ditugu. Pentsaera kontrairaultzaileak Ilustrazioaren filosofiaren eta iraultza-etenaren aurkako printzipio eta iritzi batzuk ezarri zituen. Printzipio eta iritzi horiek geroago soziologiak bereganatu zituen edo zehatzago esanda, ordena-soziologia izeneko bere adarrak.\nPentsalari kontrairaultzaileak gizartean unitate organiko bat aurkitzen saiatu ziren eta ez gizabanakoen multzoa. Horren arabera, gizartea bere osotasunean bizirik dagoen zerbait zela eta bere bizitza osagaiekiko, hau da, gizabanakoekiko independentea zela kontsideratzen zuten. Aldiz, Ilustrazioaren pentsaera nominalista zen eta gizabanakoak, beren eskubide eta elkarrekintzatan, baino ez ziren kontutan hartzen. Pentsalari kontrairaultzaileen iritziz ordea, gizartea gizabanakoen aurretik eta beraien gainetik dago. Gizakia taldetik edo gizartetik kanpo ez da ezer eta gizabanakoa Ilustrazioaren filosofoek asmatutako zerbait litzateke. Horren arabera, Robinson Crusoe ez zen existitzen.\nPentsalari kontrairaultzaileen iritziz, gizartea gizabanakoen aurretik eta beraien gainetik dago. Gizakia taldetik edo gizartetik kanpo ez da ezer eta gizabanakoa Ilustrazioaren filosofoek asmatutako zerbait litzateke.\nKontrairaultzako pentsalarien ustez, erakundeetan barneko elementuen arteko erlazioak dira garrantzitsuenak. Gizartearen unitate organikoaren ideiaren bidez, erakundeen eta beren arteko elkardependentziaren papera azpimarratzen zuten. Horren ondorioz, ezin zaio gizartearen atal bati eraso egin, sinesmenak edo ohiturak esate baterako, gizarte osoari eraso egin gabe.\nHala ere, pentsaera kontrairaultzailearen printzipioak XIX. mendeko soziologian edota ordena-soziologian errotu zirela kontsideratzea uste ustela da. Printzipio horiek ageri badira ere, aurresoziologoek, Auguste Comtek esate baterako, bere testuinguru teologiko erreakzionariotik eratorri zituzten soziologia zientifikoan txertatzeko.\nOrdena-soziologian ideologia kontrairaultzailea baino pentsaera kontserbatzailea dago. Ordena-soziologia hortaz, kontserbatzailea da baina ez berez, erreakzionarioa.\nTeoria kontrairaultzaile edo erreakzionarioan izpiritualismoa ere aurkitzen dugu, hau da, gizartearen lehen eragiletzat ideiak edo izpiritua onartzea. Bestalde, elitismoa ere aurki daiteke: aukeratuak/masa, agintariak/menpekoak edo antzeko bikoteak gizartearen dinamikarekin bat datozela eta beharrezkoak direla aldarrikatzea. Azkenik, utopismo atzerakoia ere pentsaera horren zutabetako bat dela esan daiteke; horren arabera, aurrerapen demokratikoaren ordez, antzinako gizarte-egitura klasista hobetsi beharko litzateke.\nTeoria kontserbatzailean izpiritualismoa tradizionalismo bihurtzen da. Horren arabera, esparru jakin bateko aldaketak onartu egiten dira (esparru tekniko-ekonomikoan, batez ere), baina egiturari dagozkion oinarrizko baloreak mantentzen ditu. Pentsaera horretan elitismoa ere aurki daiteke, baina kontzeptu horren esanahia aldatu egiten da: jadanik ez da odolean edo erregeen borondatean oinarritutako elitea nagusituko, gizartean betekizun berezia duen elite teknologikoak ordezkatuko du.\nJakintsuen elitismotzat har daitekeen hori, gaur eguneraino iritsi da eta “ideologien amaierako teorian” aurki daiteke. Horren arabera, garapenaren hazkundeak ohizko ideologo-taldeen eraberritzea ekarri du eta apaizek, filosofoek edo legegizonek osatutako taldea orain teknokratenak ordezkatzen du. Azkenik, pentsaera kontserbatzaileak utopismo atzerakoia albo batera utziz, iragana laga eta aldaketak eta aurrerapenak onartzearen alde agertzen da.\nAuguste Comte, Herber Spencer eta ordena-soziologia\nOrdena-soziologiarekin hertsiki lotuta daudenez, bi izen aipatu behar ditugu: Auguste Comte eta Herber Spencer.\nAuguste Comte (1798-1857) frantziarra bere probintziako giro zapaltzailetik irten eta Parisera joan zen. Bertan eskola zientifikoan hezi zen eta bere garaiko jakintza-korronte guztiak ezagutzeko aukera izan zuen. Kritikaren eta zalantzaren aro horretan, ustez Gizarteak nahi eta behar zuen sistema orokor organiko bat eraikitzeari ekin zion. Ordenaren aldeko nahia eta grina hori bere lan guztietan atzeman daiteke. Alabaina, asmo horiek eta zientzia ongi uztartzen asmatu zuenik ezin daiteke esan eta askotan bere aurriritziak nola edo hala azalpen zientifiko batez estali egin zituela ematen du. Hala ere, bere ekarpena ukaezina da, Comteren soziologiaren jitea eta gizartearen ereduak bakarrak ez badira ere, berak eta beste batzuk nahi izan duten bezala, gaur egun ere soziologiaren aukera teoriko garrantzitsuenetako bat dela onartzen da. Bestetik, soziologia egiteko modua Comtek sistematizatu zuen lehen aldiz.\nHerbert Spencer (1820-1903) ingelesa bere garaiko eta herriko burgesiaren ordezkaria da. Spencer-en soziologia dinamika sozialean oinarrituta dago. Dinamika horren funtsa (gizabanakoari, gizarte osoari edo biologiari aplikaturik) bi ardatzen inguruan egituratuta dago: konplexutasunaren mailak batetik, homogeneotik heterogeneora eta integrazio maila . Printzipio horietan oinarriturik, Spencer-ek gizarte-eredu guztiak sailkatu zituen, antzinako tribuetatik Europako gizarte-ereduetaraino. Konplexutasunean oinarritutako sailkapen-mota hori soziologo funtzionalista guztiek gizarte-talde guztietara zabalduko dute gerora.\nSpencer-ek ordena-naturalaren eta aukeraketaren legeak bereak egiten zituenez gero, antidemokratizismoa eta gehiengoari mugak jartzearen beharra guztiz normaltzat hartu behar dira beregan: “Gehiengoaren eskubidea erabat baldintzatuta dagoen eskubidea da, muga batzuen barne soilik balio duena”; “adostasunik ez badago, gehiengoaren nagusitasuna gutxiengoarekiko ez da existitzen”. Bere lanik bikainena Gizona Estatuaren aurka da eta bertan “teorian Askatasuna areagotzeak praktikan askatasunak urritzea ekarriko lukeela” esaten digu. Testu berean amildutako Ingalaterra kolonialistan ere atzerapen soziologikoa ematen ari zela eta bere ustez irtenbiderik egokiena estatu militarrera jotzea litzatekeela esan zuen. Ez zuen paradoxa hori adierazten asmatu.\nAzkenik, liburu hori “superstizio politiko nagusiari” buruzko entseiua dela esan daiteke eta hori hurrengo belaunaldi kontserbatzaileentzat kontutan hartzeko ohar bat da: “erregeen jainkozko eskubideak parlamentuen jainkozko eskubideek ordezkatu dituela” esango digu.


Adineko pertsonentzat ibilaldiak antolatu dira “Txintxarriak Martxan” ekimenaren baitan - Berriak - Alegia\nAdineko pertsonentzat ibilaldiak antolatu dira “Txintxarriak Martxan” ekimenaren baitan\nMartxoaren 23an izango da lehen irteera eta ekainera bitartean guztira hamabi egingo dira\nAlegiako Udalak eta osasun etxeak elkarlanean, hirugarren adinekoei zuzendutako ibilaldiak biltzen dituen egitasmo bat jarriko dute abian datozen asteetan. Txintxarriak Martxan izena du ekimen horrek eta ekainera bitartean hamabi ibilaldi antolatu dira. Hirugarren adineko pertsonak ariketa fisikoa egitera bultzatzea eta elkarren arteko harremanak sustatzea dira “Txintxarriak Martxan”en helburuak eta beste hainbat herritan emaitza onak eman dituen egitasmoa izaki, Alegian ere martxan jarriko da.\nOstegunetan 10:30ean plazatik abiatuko dira ibilaldi horiek eta ordubete pasatxo inguruko iraupena izango dute. Alegia inguruan ibilbide ezberdinak egingo dira eta ez dute zailtasun handirik izango. Behin ibilaldia amaituta, parte hartzaileek hamaiketakoa egiteko aukera izango dute elkarrekin.\nIbilaldietan parte hartzen duten pertsonek txartel bana jasoko dute beraien izenarekin eta txartel horretan, parte hartzen duten ibilaldi guztietan zigilu bat jarriko zaie. Ibilaldietan parte hartu nahi dutenek zabalik dute izena emateko aukera osasun etxean.\nAlegiako Udalak herritarrak Txintxarriak Martxan ekimenean parte hartzera animatu nahi ditu, ohitura osasuntsuen bidez adineko pertsonen aisialdia osatzeko aukera paregabea eskaintzen duelako eta aldi berean, eskerrak eman nahi dizkie ekimenaren antolaketan parte hartu duten eragileei eta ondoko laguntzaileei: Eizmendi jatetxea, Iskiña, Jubilatuak eta Hilario Berri tabernak, Jubilatuen elkartea, eliza, Nagusilan eta Aralar institutua.\nHauek izango dira ibilaldien datak:


Metropoliko zirrikitu guztiak blaitu - Pedro Zuberogoitia - Uriola.eus\nMetropoliko zirrikitu guztiak blaitu\nPedro Zuberogoitia 2017-04-24 09:28 Iritzia\nGazteagotan euskararen aldeko uholdea eragiteaz amesten genuen, hiriko azken bazterreraino helduko zen olatu geldiezina sortzeaz. Joan ziren garai sukartsu haiek baina esango nuke bultzatzen gintuen harrak bizi-bizi dirauela oraindik.\nHori bai, orain badakigu zer edo zer gehiago giza-prozesuen erritmoez eta eskarmentu hori baliatuz dihardugu. Beraz, gure atari digitalaren izenak ez zaitzala nahas: bilatzen duguna ez da uriola bortitz bat baizik eta mila iturritatik hornituko den marea gora lasai bezain ekina, marea beherarik onartuko ez duen goranzako bulkada alaia.\nGure goranzko mareak ur asko behar du baina horrek ez gaitu kezkatzen. Ondo etorriak dira gurera zirimiria eta eurijasa, ur-zirrista apala zein ibai emaritsua, lur azpiko ur gardena zein goi mendietatik datorren uhar bizia. Horietako bakoitzak bere kolorea, bere osagaiak eta bere tenperatura izango ditu eta denen artean sortuko duten mizturak, orain bai, metropoliko zirrikitu guztiak blaituko ditu.\nJar dezagun bada gure tantatxoa saretik hasita euskarak Bilbo har dezan!


Hasi dituzte Urbitarte auzoko 5 eta 8 etxe atarien arteko eremua eraberritzeko obrak - Azpeitia - uztarria.eus\nHasi dituzte Urbitarte auzoko 5 eta 8 etxe atarien arteko eremua eraberritzeko obrak\nIhintza Elustondo 2022-03-09 11:43\nIrisgarritasuna hobetzeko helburuarekin egingo ditu lanak Art eraikuntza enpresak. 206.679 euroko aurrekontua dute lanek, eta lau hilabeteko iraupena izango dute.\nHasi dituzte Urbitarte auzoko 5, 6, 7 eta 8 etxe atarien arteko eremua eraberritzeko obrak. Udalak azaldu duenez, irisgarritasuna hobetzea da lan horien helburua, eta besteak beste, inguru horretako oinarrizko azpiegiturak lurperatu, oinezkoen eremua txukundu, gune berdeak berritu, aparkalekuak egokitu eta argiteria berrituko ditu erakundeak.\nArt eraikuntza enpresak egingo ditu hirigintza lanak, eta 206.679 eurokoa izango da aurrekontua. Enpresak lau hilabeteko epea izango du obrak gauzatzeko. Lanak tarteko, Urbitarte auzoko zenbait aparkaleku ez daude erabilgarri.


“Espainiako Petanka Txapelketara joan naiz, Mallorcara, Erreginaren Kopa jokatzera” - Laudio - Aiaraldea.eus\nDORI ORTIZ GIL\n“Espainiako Petanka Txapelketara joan naiz, Mallorcara, Erreginaren Kopa jokatzera”\nAitor Aspuru Saez 2021-10-14 12:00\nEspainiako Erreginaren Kopan parte hartu du Ortizek. / Aiaraldea.eus\nDORI ORTIZ GIL (Laudio, 1964) duela gutxi hasi da petankan jokatzen eta urtebetean sekulako arrakasta lortu du, Espainiako Erreginaren Kopan parte hartu baitu.\nAzalduko diguzu zer lortu duzun berriki?\nLortu dut Espainiako Petanka Txapelketara joatea, Erreginaren Kopara, Mallorcara, hain zuzen. Gaztela eta Leongo txapeldunak izan ginen eta sailkapena lortu genuen. Ez dugu irabazi, maila oso altua delako. Nire lehenengo partida txapeldunen kontra izan zen eta izugarri onak ziren.\nDena den, ez naiz desanimatu, txapelketara itzuli nahi baitut hurrengo urtean.\nBikaina. Errepikatzeko modukoa. Jende pilo ezagutu genuen eta Etxebarriko talde batekin egin genuen topo. Txoko guztietako jende jatorra ezagutu genuen: euskaldunak, kataluniarrak, errioxarrak...\nPartida bat galdu eta euren animoak jaso ditut. Esaten zidaten jende orori gertatu zaiola hasieran. Oso ondo zaindu naute. Ostiralean joan ginen, arratsaldean heldu ginen eta larunbatean hasi ginen jokatzen, goizeko 09:00etan. 71 pista zeuden eta bakoitzean 6 lagunek jokatzen zuten, 3 jokalariko taldeak baitziren. Gazte kategoriakoek ere jokatu zuten.\nLarunbat osoa eman genuen lehiatzen eta sailkatuen hurrengo egunean jokatu zituzten finalaurrekoak eta finalak. Joan ginen ikustera. Autobusa etorri zen gure bila 07:30ean horretarako.\n“Nik uste nuen petanka nagusien jokoa zela, baina jende gazte ugarik praktikatzen du”\nNola hasi zinen petankan jokatzen?\nPandemiaren ondorioz. Topasen geunden eta martxoaren 9an itzuli nintzen. Gero ezin izan ginen inora joan eta ez genekien zer egin. Ezin genuen Salamancara joan ere. Hortaz, lagun batzuen artean geratu ginen petankan jolasteko, nahiz eta ideiarik ez izan.\nAzkenean Salamancako neska bat gurekin jarri zen harremanetan eta nola jolastu irakatsi zigun. Nik uste nuen nagusien jokoa zela hau, baina harrituta geratu naiz, jende gazte askok ere praktikatzen baitu.\nEtorri zen, irakatsi zigun eta arratsaldero hasi ginen petankan jolasten. Neska berak proposatu zigun bere klubera batzeko, baina nik esan nion ez nuela ideiarik, baina berak erantzun zidan ikasteko modurik onena jolastea dela eta baiezkoa eman genion. Orain astebururo jokatzen dugu eta ez dugu atsedenaldirik. Asteburu batean Zamoran, bestea Rio Lobon...\nZer da gehien gogoko duzuna kirolari dagokionez?\nLehenik eta behin, kirola bera. Ni apurtzailea eta asmatzailea naiz eta oso ondo pasatzen dut bola jaurtitzen, baina gogoko dut baita ere nola harremantzen garen jendearekin. Lagunak egiten dituzu nonahi. Esaterako, Zamorara jokatzera joateko gonbidapena egin digute berriro.\nHorrez gain, gero eta gehiago ikasten duzu petankari buruz; arauak, jokoa... Petankan jokatu baino lehen ez nuen inoiz kirolik egin.\nNola heldu zinen txapeldun izatera?\nTxapelketa guztietara joaten gara eta izena eman genuen klubeko emakumezko guztiok. 3 alde batetik eta beste 3 bestetik. Gure asmoa zen jokatzea eta ondo pasatzea, baina jolastu eta gero, bazkaltzen ari ginela, etorri ziren antolatzaileak eta esan ziguten: “Dori, Isa eta Paloma, Gaztela eta Leongo txapeldunak”.\nErotu ginen, eta adierazi ziguten ere Espainiako Txapelketa jokatzera joan behar ginela. Ez zen nire taldekideen lehenengo aldia eta bazekiten nola antolatzen zen dena eta abar.\nErrepikatu nahi dudanez, egunero entrenatzen gara hemen, Topasen, eta Laudiora itzultzen garenean, urriaren amaieran, Etxebarrira joango gara, herrian ez baitago petanka pistarik.\nOso motibatua nago, irrikan nago arratsaldea heltzeko entrenatzera joateko. Topasen zenbait jenderekin jokatzen dugu senarrak eta biok, baina zenbait arratsaldetan Salamancara joaten gara, eta gu bezala federatuak daudenekin jolasten dugu. Federatua egon gabe ezin duzu txapelketetan partehartu.\nNeguan goizago iluntzen du, 15:00ak aldera joaten gara jolastera. Egunero bi edo hiru.


Bertso zirkuitoan Iturriaga eredu - Elorrioko Txintxirri Ikastola\nBertso zirkuitoan Iturriaga eredu\n» Bertso zirkuitoan Iturriaga eredu\nBertso zirkuitoko lehen saioa ikastolan egin da eta bertsolaritza sasoi onean dagoela argi gelditu da.\nZaldibar, Berriz, Mallabia, Elorrioko eskola eta Txintxirri ikastola dira bertso zirkuitoko partaideak. Koplaka, puntuka….ibili dira ikasleak eta bukaeran denok batera bertso batzuk abesteko aukera izan dute.\nSaio honetan Unai Iturriaga omendu dute gure ikasleek. Gazteek, bere ibilbidea errepasatu dute, eta bertsolaritza klasetan bere bertsoak aztertu ondoren, batzuk aukeratu eta bertan bota dituzte. Hau da prestatu dutena.\nUnai Iturriarekin harremanetan jarri eta ikasleen lanaren berri eman ondoren, Ikastolari bere esker ona adierazi dio. Biba zu!\nIkusi zer egin digun!


Sortu zure proiektua | Kukumiku Crowdfunding\nLaguntza eta gidak\nNola planifikatu estrategia bat\nAholkuak kanpaina orrialdea sortzeko\nAholkuak kanpaina hedatzeko\nSortu zure proiektua\nSortu zeure proiektua eta hasi dirua biltzen\nBaldin proiektu edo elkarte solidario bat badaukazu, edo beste gabe, familiarteko edo adiskideren bati lagundu nahi badiozu, hemen daukazu behar duzun guztia zeure crowdfunding kanpainan arrakasta lortzeko.\nZure lehen aldia? Jakin ezazu hasi aurretik jakin beharreko guztia ↓\nZeure proiektuan arrakasta lortzeko behar duzuna\nLandu itzazu 3 puntu hauek zeure crowdfunding solidarioko kanpaina sortu aurretik\n1. Bete baldintzak\nProiektu eta kanpainek solidarioak eta irabazi asmorik gabekoak izan behar dute. Ia edozein egoeratara egokitzen gara, baina badira gutxieneko baldintza batzuk ekin aurretik kontuan eduki behar dituzunak.\n2. Presta ezazu beharrezko materiala\nKanpaina bati ekiteko beharrezkoa da horretarako sorturiko testu eta irudiak edukitzea. Bideo labur bat ere guztiz gomendagarria da era berean. Ezagutu ezazu beharko duzun guztia.\n3. Planifika ezazu estrategia bat\nHasi aurretik funtsezkoa da kanpaina nola hedatuko eta jakitera emango duzun argi edukitzea. Hona hemen gure gomendioak ahalik eta jende gehienera iristea lortzeko.\nZertan datza crowdfunding kanpaina baten prozesua Kukumikun?\nProzesua erraza da baina badira hainbat gauza kontuan eduki behar dituzunak:\nPresta ezazu zeure kanpainarako materiala eta planifikatu estrategia.\nIzenburua, hitzak, irudiak, bideoak, aurrekontua, helburua, iraupena… Prestatu eta balora ezazu era berean zer estrategia baliatuko duzun hedapenerako.\nSor ezazu zeure kanpaina Kukumikun.\nBete formularioa, aurreikusi nola gertuko den dena, zuzendu egoki deritzozuna, behin betiko bertsioa lortu arte eta bidal ezazu eta bidal ezazu zuzenketa ekipora.\nBidali zure proiektua zuzenketara.\nKukumikuko ekipoak ikuskatuko du zure proiektua 24-72 orduko epe barruan (normalean 24 ordu baino gutxiagoan) eta argitaratzeko baimena emango du edo zure kanpaina hobetzeko egin beharreko aldaketa batzuk gomendatuko dizkizu.\nKanpaina onartua eta argitaratua.\nKanpaina prest dagoenean argitaratu egingo da eta hasi ahal izango zara hedatzen eta dirua biltzen.\nHedapena eta diru bilketa.\nHeda ezazu kanpaina lehorrez, itsasoz eta airez eta hasi dirua biltzen. Garatu pentsatua zeneukan hedapen estrategia: sare sozialak, komunikabideak, ahoz aho, zozketaren bat, lor itzazu parte hartzeko prest dauden influencer edo enpresak…\nEguneratze eta aldaketak.\nKanpaina martxan dela, egoki izanez gero, egin ditzakezu aldaketak edota eguneratzeak helarazi zeure emaileei.\nKanpainaren amaiera eta jaso denaren bilketa.\nKanpaina amaitzean, behar diren datuak eskatuko dizkizute jaso dena zuri helarazteko edo zure kanpainaren onuradunari bidaltzeko.\nErakutsi proiektuaren egoera.\nBidal ezazu eguneratze bat lankideei jakinarazteko zer egin ahal izan den jasotako diruarekin.\nKukumikun sektorearen beharretara egokitzen gara eta, zenbait gomendio badiren arren, diseina ditzakezu kanpainaren iraupena eta helburua zeure premien arabera.\nDiru bilketaren helburua\nBeti gomendatzen da bilketak helburu bat eduki dezala eta hura ahalik eta errealistena izatea. Helburu bat markatzeak jomuga komun baten sentsazioa pizten du emaileengan eta sustatu egiten ditu dohaintzak. Gogoan izan betiere hobe dela helburu errealista bat markatzea, lor dezakezun zerbait, alegia, eta ez lortzea gustatuko litzaizukeena. Helburu handiguratsuegiak eragin dezake apatia edo morala galtzea zure emaile posibleen artean.\nKanpainaren iraupena izan daiteke zeuk nahi duzuna. Dituzun premien eta zeure hedapen estrategia garatzeko behar duzun denboraren arabera dago hori. Betiere gomendagarria da gutxienez 40-60 egunekoa izatea, baina badira kanpainak beren helburua askoz denbora laburragoan lortzen dutenak; horregatik, iraupena zure proiektuaren araberakoa izango da.\nZer gertatzen da helburua lortzen ez badut?\nZure kanpainaren helburua ekonomikoa bada:\nKukumikun, kanpaina batek helburu ekonomikoa daukanean, emaileek erabakitzen dute beren dirua ematea helburua betetzeko baldintzaren pean, edo beren dirua ematea helburua lortzen ez bada ere. Gaur egun, jendearen %97ak helburua betetzen ez bada ere dirua emateko aukera hautatzen du; beraz, segur aski, helburua lortu ez baduzu ere, bildu den kantitate guztia edo gehiena eskuratu ahal izango duzu.\nZure kanpainaren helburua ekonomikoa ez bada:\nBaldin helburu ekonomikoa markatu badiguzu, beti jasoko duzu bildu den kantitatea.\nNahitaezkoa al da zozketa gehitzea?\nEZ. Zozketak zeure eskura dauzkazun erreminta bat eta aukera bat dira, baina ez da beharrezkoa eta, noski, nahitaezkoa zozketarik egitea.\nGomendagarria gertatzen da, baldin, eta soilik zozkatzen den saria eraginkorra bada kanpainaren zabalkundea eta hedapena bultzatzeko.\nBerez erakargarria izan behar du, edo pertsona ospetsuren batek edo enpresaren batek oparituriko zerbait, eta horrez gain hedapenean parte hartzen badu, askoz hobe\nZein dira gardentasunaren baldintzak?\nKukumikun gardentasuna funtsezkoa da. Kanpaina guztiek solidarioak eta irabazi asmorik gabekoak izan behar dute eta, horrez gain, ematen den informazio guztiak egiazkoa eta egiaztagarria behar du izan.\nUlertzen dugu proiektu bakoitzak bere izaera edukitzea eta, horrexegatik, egoera desberdinetara egokitzen gara.\nNola transferitzen da bildutako dirua?\nNomalean, amaitutakoan. Baina beharrezko izanez gero, transferitu daiteke bildutakoaren zati bat diru bilketa amaitu aurretik.\nDirua transferitu dakioke erakunde, pertsona edo komunitate onuradunari, ordaindu nahi den zerbitzua ematen duen enpresari zuzenean helaraziz edo sustatzailearen kontu pertsonalean ezarriz.\nKanpainaren premietara egokituko gara\nBa al dauka kosturik?\nDirua biltzea lortzen duzun kasuan bakarrik. Batere dirurik lortzen ez baduzu, ez daukazu ezer ordaindu beharrik; beraz, kanpainari hasiera ematea dohainik da.\nBaldin arrakasta badaukazu eta dirua biltzen baduzu, orduan bildutakoari %5a kentzen zaio Kukumiku Fundazioak eta bertako aholkulariek plataforma mantentzen eta zuena bezalako proiektuak babesten jarraitu ahal izan dezaten. Era berean, deskontatu egiten ordainketa prozesadorearen kostua ere:\n%1,2 + 0,25€ Kreditu/Debitu Txartel europarren bidez eginiko ordainketetarako.\n%2,9% + 0,35€ Nazioarteko Txartelen bidez eginiko ordainketetarako.\n%1,9% + 035€ PayPal bidez eginiko ordainketetarako.\nKosturik ez banku transferentzien bidez eginiko ordainketetarako.\n0,40€ banku helbideratzearen bidez eginiko ordainketetarako (erabilgarri hileroko diru emaitzentzat bakarrik)\nGogoan izan dirua biltzen duzun kasuan baizik ez daukala kosturik, horregatik ez dago inolako galera arriskurik eta gainera beste kanpaina eta proiektu solidario batzuei laguntzen jarraitzeko erabiltzen da dirua.\nIrabazi asmorik gabeko erakundea garenez, lor litezkeen irabaziak plataforma bera hobetzeko erabiltzen dira\nBidali orain zure proiektua\nOraindik zalantzak dituzu?\nGure Laguntza Zentroa bisitatu edo zuzenean guri galdetu\nLaguntza Zentrora joan\nProiektu sozial eta solidarioetan esperientzia duen plataforma bat gara. Jaso ezazu hirugarrean sektorean bizipena duen taldearen euskarria\nGeure gardentasunarekiko konpromisoak bai emaileei bai proiektuen susatatzaileei lasaituna eta segurtasuna ematen die.\nGeure helburua zuk helburua lortzen laguntza ematea da eta beti saiatzen gara zeure beharretara moldatzen. Horretarako geure plataforma egokitu dezakegu.\nFundazioa gara eta zu bezala hirugarren sektorean dihardugu. Zure emaileek beren dohaintzak desgrabatzeko aukera daukate eta guk plataforma eta zerbitzuak hobetzeko erabiltzen dugu jasotako dirua.\nProiektu arrakastatsuak ikusi\nKukumiku Crowdfunding Kukumiku Fundazioaren ekimena da, eta teknologia berriak erabiliz kausa solidarioak zabaltzea du helburu.\nKukumiku Fundazioa irabazi-asmorik gabeko erakundeen zerga-araubideari eta Bizkaiko Foru Aldundiaren mezenasgoaren zerga-pizgarriei buruzko martxoaren 20ko 4/2019 Foru Arauaren 4. artikuluan araututakoen artean dago.\nKolaboratu Kukumiku Fundazioarekin\nGizartea eta inklusioa\neta -ekin sortutako plataforma, -ko lekuren batetik |\nLege-Oharra | Pribatasun politika | Cookien politika


Euskal Herritarren harreman afektibo eta sexualen ikerketaren emaitzak zabaltzen ari gara atalez atal, eta hau, “Egoera afaktiboari” dagokion hirugarren atala eta azkena da. G10tik G15 bitarteko galderak eta hauei dagozkion taulak datu demografikoekin gurutzatuak dituzue iruzkin honetan. Hemen dituzu aurreko biak Egoera afektiboa I eta Egoera Afektiboa II.\nG10 galderan galdetzen genuen hain zuzen egungo zoriontasun mailaz egoera afektibo/emozionalari dagokionez.\nEuskaldunen zoriontasun maila afektiboaren bataz bestekoa 7,4 koa da; zoriontasun maila altua beraz, Nabarmena da puntu erdiko igoera 2016ko emaitzetatik. Gehiengoak (%75ak) bere burua altua/oso altua-n kokatzen du, %25ak erdipurdikoa edo baxua / oso baxua dela dio.\nAdinari dagokionez, muturreko bi adintarteak (18-29) eta (45-64) daudela afektiboki okerren, eta bi adin-tarteek oso emaitza antzekoak eman dituztela gai honi dagokionez, 2016ko emaitzekiko hobera egin dutenak 45-64 adin tartekoak dira, nabarmen. Egoera zibilari dagokionez, Zoriontsuenak bikotekidedun ezkongabeak dira eta bikotekidegabeak dira zoriontasun maila baxuena dutenak.\nEz da bereizketa nabarmenik emakumezko eta gizonezkoen artean zriontasun mailari dagokionez. Antzeko emaitzak eman dituzte.Genero ez binarioa dutenek emaitza kaskarragoak eman dituzte, lagina (26) txikia izan bada ere. Joera sexualari dagokionez, heterosexualak dute zoriontasun maila altuena, homosexualek baxuena duten bitartean.\nEuskaldun gehienen (%44,9) erlaziorik luzeenak 10 urte baino gehiago iraun du.\nEzkonduak dauden %97ak bi urte baino gehiagoko harremana izan dute eta %90ak,10 urte edo gehiagoko harremana izan du; azken datu hori banandu eta dibortziatuen kasuetan %82koa da.\nEta hurrengo galderetan harreman irekiei buruz galdetu genuen, euskaldunon iritzia jakiteko asmoz. G12 galderarekin hasiz, inoiz harreman irekirik izan duen galdetuz.\nEuskaldunen %16ak harreman irekiak izan ditu eta %84ak ez. 2016ko emaitzekin konparatuaz %5 egin dute behera harreman irekiek.\nHarreman irekiak izan dituztela esan dutenen artean 18-29 adin tartea nabarmentzen da. %21,4 datu hau ez da askorik aldatu 2016 urteko ikerketatik. 45-64 adin tartekoen artean berriz 10 ehuneko puntutan jaitsi da 2016 tik.\nSexuari dagokionez, gizon eta emakumezkoak oso pareko erantzun diote galdera honi. 2016an ia %6 diferentzia zegoen bitartean gizonezkoen alde.\nEuren burua genero ez binariotzat dutenen %52 ak izan dute harreman irekirik, gizonezko eta emakumezkoen hirukoitza. Euren joera sexuala “Beste” gisa erantzun dutenen artean %42ak izan du harreman irekirik, bisexualen %33ak eta homesexualen %27ak eta heterosexualen %13ak.\nErantzuleen %20ak harreman irekia du edo izan nahiko luke. Aitzitik, %64ak ez luke ireki nahi. %5 jaitsi da datu hau 2016ko ikerketaz geroztik.\nErantzuleen gehiengoak (%66,7) dio harremana irekitzeko beharra sentitzekotan bikotekideari jakinaraziko liokeela. 2016ko datua baina ia 10 puntu gehiago. %14,7ak ez luke ezer esango, ezezkoa jasoko lukeelako eta %6,6ak ezer esan gabe izango lituzke harremanak bikote harremanetik kanpo, 2016an baina 4 puntu gutxiago.\n45-64 adin tartekoak eta heterosexualak dira gehien onartzen dutenak ez luketela harreman ireki bat izateko aukera partekatuko bikotekidearekin . Gizonezkoen kasuan, emakumeekin alderatuta, zabaldugo dagoe bikotekideak ez lukeela harreman ireki bat onartukoaren ustea.\nEzkonduek eta egoera zibilean denbora asko daramatenek zailtasun gehiago dute bikotekidearekin harreman ireki bat adosteko.\nEuskaldunen jarrera harreman irekien inguruan nahiko positiboa da; nahiz eta ez aitortu, guztion nahia dela (%21) eta bikotearen hedutasuna azaltzen (%23) duelaren ustea dago; baina, lehenik eta behin, epe luzera eramangarriak ez direla goraipatzen da (%45).\nJarrera negatiboagoa honakoa da: ez direla moralki onargarriak (%3,5), bikotean maitasun faltarengatik ematen dela (%11).\nAdinean gazteenentzat da harreman irekia deitoragarrien (%4,3) eta bikotearen heldutasuna adierazten duela gehien aipatzen dutenak (%31). Adinekoenek diote gehien ez direla epe luzean ermangarriak (%48). Galdera honi ezin jakin die erantzuten edo ez dute nahi izan galdetutakoen %19ak.\nIkeketaren Egoera Afektiboari dagokion atala hemen amaitzen da honenbestez hiru iruzkinekin, Egoera afektiboa I, Egoera afektiboa II eta Egoera afektiboa III azken honekin. Eta hurrengo atala Internet bidezko harremanak izango da. Atal hau bi iruzkinetan zatitu dugu irakurterrezagoa izan dakizun.